ธนชาตชูSET50ทางเลือกลงทุน
ธนชาต รุกตลาดครึ่งปีหลัง ส่งกองทุนซื้อหุ้น SET50 เพิ่มทางเลือกรับภาวะผันผวน
9 ก.ค. 2555

ธนชาต รุกตลาดครึ่งปีหลัง ส่งกองทุนซื้อหุ้น SET50 เพิ่มทางเลือกรับภาวะผันผวน
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า ในช่วงที่ตลาดหุ้นผันผวนบริษัทจึงเพิ่มทางเลือกให้แก่นักลงทุน โดยออกกองทุนที่บริหารแบบเชิงรับ (Passive) ที่เน้นจุดขายลงทุนในหุ้นที่มีมูลค่าตลาดสูงและมีสภาพคล่องสูง ซึ่งดีกว่าเลือกหุ้นผิดตัว จึงเปิดขายกองทุนเปิดธนชาต SET50 (T-SET50) ระหว่างวันที่ 9-13 ก.ค. 2555 ลงทุนขั้นต่ำ 1,000 บาท
กองทุนจะลงทุนหุ้นในดัชนี SET50 ซึ่งมี 50 บริษัทชั้นนำของตลาด มีน้ำหนักประมาณ 80% ของมูลค่ารวมของตลาดหลักทรัพย์ และมีสัดส่วนกำไรสูงกว่า 80% ของกำไรรวมของบริษัทในตลาด 
นอกจากนี้ บริษัทจัดแคมเปญพิเศษ โดยเงินลงทุนทุกๆ 1 ล้านบาท รับหน่วยลงทุนกองทุนเปิดธนชาตบริหารเงิน (T-CASH) มูลค่า 1,000 บาท สูงสุดไม่เกิน 1 หมื่นบาท
นายบุญชัย กล่าวว่า สำหรับภาวะตลาดหุ้นในครึ่งปีหลังยังผันผวนต่อเนื่องตามตลาดโลก โดยต้องติดตามมาตรการแก้หนี้กลุ่มยุโรปและการใช้มาตรการกระตุ้นเศรษฐกิจเพิ่มเติมของจีน แต่เศรษฐกิจไทยที่ยังขยายตัวและกำไรบริษัทจดทะเบียนเติบโตสูงในระดับต้นๆ ของเอเชีย จึงคาดว่าจะสนับสนุนให้หุ้นไทยปรับตัวขึ้นได้